b'\n_START_ARTICLE_\nJunkers W 34\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nSuomen ilmavoimat osti vuonna 1930 Saksasta yhden W 34 -koneen meritoimintakoneeksi, sek\xc3\xa4 Ruotsista kuusi K 43 -sotilasversiota k\xc3\xa4ytett\xc3\xa4v\xc3\xa4ksi kevyen\xc3\xa4 pommikoneena. Koneiden rekisteritunnukset Suomen ilmavoimissa olivat JU-122 (W 34) sek\xc3\xa4 JU-123 \xe2\x80\x93 JU-128 (K 43). Kev\xc3\xa4\xc3\xa4ll\xc3\xa4 1944 ostettiin viel\xc3\xa4 viisi W 34 -konetta radiosuunnistuskoulutusta varten. Koneet olivat k\xc3\xa4ytettyj\xc3\xa4, Letovin lentokonetehtaalla T\xc5\xa1ekkoslovakiassa peruskorjattuja, tyypilt\xc3\xa4\xc3\xa4n W 34hi. Koneille annettiin tunnukset JU-131 \xe2\x80\x93 JU-135._NEWLINE_Jatkosodan aikana koneita k\xc3\xa4ytettiin haavoittuneiden ja sairaiden kuljetuksiin sek\xc3\xa4 kaukopartioiden huoltolentoihin. Sotien j\xc3\xa4lkeen koneita k\xc3\xa4ytti Rajavartiolaitos vuoteen 1950 asti.'